CELEX: 32013R0278
Language: ro
Date: 2013-03-19 00:00:00
Title: Regulamentul de punere în aplicare (UE) nr. 278/2013 al Comisiei din 19 martie 2013 privind clasificarea anumitor mărfuri în Nomenclatura combinată

23.3.2013   
            
            
               RO
            
            
               Jurnalul Oficial al Uniunii Europene
            
            
               L 84/13
            
         REGULAMENTUL DE PUNERE ÎN APLICARE (UE) NR. 278/2013 AL COMISIEI
   din 19 martie 2013
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 martie 2013.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Cutie cu dimensiuni de aproximativ 33 × 10 × 10 cm, din foi din metal cu o grosime de aproximativ 0,2 mm.
                  Exteriorul cutiei poartă logoul și numele unei mărci.
                  În interiorul cutiei se găsește un suport din plastic, ușor detașabil, special adaptat pentru o sticlă.
                  Cutia este destinată utilizării ca ambalaj pentru o sticlă de vin.
                  Cutia este prezentată fără sticlă.
               
               
                  7326 90 98
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate și a textului codurilor NC 7326, 7326 90 și 7326 90 98.
                  Având în vedere caracteristicile sale, produsul este o cutie metalică pentru cadouri, cu un suport interior detașabil. Poziția 4202 include produse de natură diferită, adecvate pentru utilizarea pe termen lung (de exemplu, tocuri pentru binocluri, cutii pentru instrumente muzicale sau arme și recipiente similare), cu formă specială sau concepute în interior pentru a conține anumite unelte, cu sau fără accesoriile lor. Produsul nu este similar cutiilor și recipientelor de la poziția 4202 (a se vedea și notele explicative ale Sistemului armonizat aferente poziției 4202). Clasificarea la poziția 4202 drept cutie sau recipient similar este așadar exclusă.
                  Clasificarea la poziția 7310 drept cutie sau recipient similar este de asemenea exclusă, deoarece produsul nu este nici un recipient mai mare, utilizat pentru transportul comercial sau ambalarea mărfurilor, nici un recipient mai mic folosit în principal ca ambalaj de vânzare pentru unt, bere, biscuiți etc. Poziția 7310 acoperă produse utilizate ca recipiente pentru transportul și vânzarea mărfurilor, în timp ce produsul este o cutie cadou destinată să conțină o sticlă, punându-i în valoare aspectul, lichidul aflându-se în sticla însăși (a se vedea și notele explicative ale Sistemului armonizat aferente poziției 7310).
                  Clasificarea la poziția 7323 ca articol de menaj sau de uz gospodăresc este de asemenea exclusă, deoarece produsul nu este un articol utilizat pentru bucătărie sau masă sau alte scopuri casnice, ci o cutie metalică pentru cadouri, cu utilitate limitată (a se vedea și notele explicative ale Sistemului armonizat aferente poziției 7323).
                  Prin urmare, articolul trebuie clasificat la codul NC 7326 90 98 ca alt articol din fier sau oțel.